लेखक अपनी रचना - बमय रंगदार तस्वीर और लेखक परिचय - छपी देखकर फूला नहीं समाता और महीनों उसको बगल में लेकर घूमता है कि देखो लोगो, मैं छप गया । मैं अब लेखक हूं । आई गोट पब्लिश्ड । तीन सौ कापियां जो उसके कब्जे में होती हैं वो सहर्ष दोस्तों को, रिश्तेदारों को ‘सप्रेम भेंट’ करता है । उन्हें बेच के पैसे खड़े करना तो उसके बस का नहीं ! जमा, ये काम वो करना ही नहीं चाहता । उसने तो अपनी सिकंदर जैसी अचीवमेंट फिर फिर और फिर वाकिफकारों में पेश करना है, दीवाली की मिठाई की तरह बांटना है, पैसे की उसे क्या परवाह है उसके पिता के पास बोरों में भरा है ।